Návrh 
na zrušenie úloh z uznesení vlády SR za MH SR, na ktoré nebude možné zabezpečiť rozpočtové krytie v roku 2005 a návrh na zrušenie a zmenu iných úloh MH SR

Návrh na zrušenie úloh, na ktoré nebude možné zabezpečiť rozpočtové krytie v roku 2005

Rok 2000

Uznesenie vlády Slovenskej republiky č. 664 z 23. augusta 2000 k návrhu Koncepcie nového spôsobu financovania ochrany životného prostredia a časovému a vecnému harmonogramu konkrétnych opatrení v súlade s požiadavkami EÚ na kvalitu životného prostredia, ako aj na výsledky screeningu sektoru životného prostredia

ukladá ministrom: MŽP SR, MP SR, MDPT ST, MV SR, MH SR, MO SR, MK SR, MZ SR, MŠ SR, MVRR SR, MF SR, predsedom ŠÚ, SAV

Znenie úlohy B.1.:
Uplatňovať v rozpočtovej kapitole rezortov finančné nároky na zabezpečenie Opatrení vlády SR.....

Znenie úlohy I.2.:
Pri návrhu štátneho rozpočtu uplatňovať požiadavky na realizáciu úloh Akčného plánu pre dopravu a životné prostredie, schváleného uznesením vlády č. 102/1999 vo výške, uvedenej v prílohe č. 2, 3 k uzneseniu vlády SR č. 664/2000

Odôvodnenie: 
MH SR je podľa Akčného plánu spolupracujúcim rezortom na 11 krátkodobých, strednodobých a dlhodobých úlohách (č. 11,12,14,16, 25, 28, 40, 44, 49, 50, 59) a gestorom zabezpečenia strednodobej hospodárskej akcie č. 26 s realizáciou do 5 rokov (Posúdiť potrebu novelizácie predpisov a kritérií pre určovanie kvality pohonných látok v SR a jej zjednotenie s kritériami EÚ). V rokoch 1999 až 2003 si MH SR nárokovalo prostriedky na riešenie úloh vyplývajúcich z AP a opakovane neboli pridelené žiadne finančné prostriedky zo ŠR do kapitoly MH SR pre tento účel. Vzhľadom na nepridelenie prostriedkov na vypracovanie konkrétnych štúdií ani v ostatných gestorských rezortoch, nebola z ich strany uplatnená žiadna požiadavka na MH SR na združenie finančných prostriedkov na konkrétnu krátkodobú, strednodobú alebo  dlhodobú úlohu v zmysle Akčného plánu. Pokiaľ ide o úlohu č. 26, vo výrobe palív boli v SR prevzaté súčasné európske kvalitatívne normy, ktoré už boli do výroby pohonných hmôt implementované. 
Na základe uvedeného, predkladáme návrh na zrušenie predmetnej úlohy pre ministra hospodárstva, vyplývajúcej z uznesenia vlády č. 664/2000 z 23.augusta 2000 bod B.1., opatrenie I.2.

Uznesenie vlády Slovenskej republiky č. 783 z 27. septembra 2000 k administratívnym potrebám na implementáciu práva EÚ a ich finančnému zabezpečeniu 

ukladá ministrom – okrem ministra obrany, predsedom ostatných ústredných orgánov štátnej správy SR 

Znenie úlohy B.2.:
V rámci prípravy štátneho rozpočtu uplatniť požiadavky na pridelenie prostriedkov zo štátneho rozpočtu na integráciu SR do Európskej únie 

T: priebežne

Odôvodnenie
Úloha je vzhľadom na vstup Slovenskej republiky do EÚ dňa 1. 5. 2004 neaktuálna. Z uvedeného dôvodu navrhujeme úlohu zrušiť.

Rok 2002

Uznesenie vlády Slovenskej republiky č. 1071 z 18. septembra 2002 k návrhu stratégie Slovenskej záručnej a rozvojovej banky, š. p. ú. na roky 2002 - 2005

ukladá ministrovi pôdohospodárstva, ministrovi hospodárstva, ministrovi výstavby a regionálneho rozvoja, ministrovi životného prostredia 

Znenie úlohy B.3.: 
V etape prípravy štátneho rozpočtu na príslušný rozpočtový rok uplatniť krytie programov Slovenskej záručnej a rozvojovej banky, š. p. ú. v súlade so strategickými zámermi na roky 2003 – 2005 podľa časti 2.2.1 predloženého materiálu 

Odôvodnenie
V nadväznosti na vstup SR do EÚ je úloha neaktuálna. Programy SZRB pre malé a stredné podnikanie možno viazať na opatrenia Sektorového operačného programu Priemysel a služby financované z prostriedkov EÚ a kofinancované zo ŠR. Samostatné krytie programov zo štátneho rozpočtu by bolo duplicitné. Z uvedeného dôvodu navrhujeme úlohu pre ministra hospodárstva zrušiť.

Rok 2003

Uznesenie vlády Slovenskej republiky č. 24 z 15. januára 2003 k aktualizovanému Komplexnému programu boja so zločinnosťou

ukladá ministrom a predsedom ostatných ústredných orgánov štátnej správy SR, okrem riaditeľa Národného bezpečnostného úradu 

Znenie úlohy C.2.: 
V rámci prípravy návrhu štátneho rozpočtu na príslušný rok podľa zdrojových možností vo svojej rozpočtovej kapitole vyčleniť finančné prostriedky na zabezpečenie plnenia úloh vyplývajúcich z aktualizovaného programu
 
T: v súlade s časovým harmonogramom prípravy štátneho rozpočtu na príslušný rok pri príprave štátneho rozpočtu na rok 2004 a ďalšie roky

Odôvodnenie
MH SR pri zostavovaní návrhu svojho rozpočtu vychádza z príslušných právnych predpisov, ktoré oprávňujú ministerstvo na realizáciu príslušných výdavkov. Vo vzťahu k plneniu úloh, vyplývajúcich z aktualizovaného Komplexného programu boja so zločinnosťou, MH SR si doteraz neuplatňovalo výdavky vyššie ako na bežnú činnosť plnenia svojich úloh. Z uvedeného dôvodu navrhujeme úlohu pre ministra hospodárstva zrušiť.

Uznesenie vlády Slovenskej republiky č. 286 z 23. apríla 2003 k návrhu Stratégie prevencie kriminality v SR (aktualizácia na roky 2003 – 2006)

ukladá ministrovi vnútra, podpredsedovi vlády a ministrovi spravodlivosti, ministrovi práce, sociálnych vecí a rodiny, ministrovi zdravotníctva, ministrovi školstva, ministrovi kultúry, ministrovi obrany, podpredsedovi vlády a ministrovi hospodárstva, ministrovi pôdohospodárstva, ministrovi výstavby a regionálneho rozvoja, ministrovi dopravy, pôšt a telekomunikácií, ministrovi životného prostredia 

Znenie úlohy B.5.: 
Vyčleňovať prostriedky v rámci rozpočtov svojich rezortov na prevenciu kriminality na základe návrhov svojich pracovísk pre prevenciu  
 
T: každoročne v rokoch 2003 - 2006

Odôvodnenie
MH SR pri zostavovaní návrhu svojho rozpočtu vychádza z príslušných právnych predpisov, ktoré oprávňujú ministerstvo na realizáciu príslušných výdavkov. Od účinnosti uloženej úlohy, MH SR doteraz neobdržalo žiadny návrh na zvýšenie výdavkov štátneho rozpočtu od svojich výkonných pracovísk pre prevenciu na zabezpečovanie preventívnych aktivít. V prípade, ak vo vzťahu k týmto aktivitám si výkonné pracoviská uplatnia výdavky vyššie ako na bežnú činnosť plnenia svojich úloh, tieto budú pri rozpočtovom procese tvorby zákona o štátnom rozpočte na príslušný rok zapracované do návrhu rozpočtu kapitoly MH SR. Z uvedeného dôvodu navrhujeme úlohu pre ministra hospodárstva zrušiť.

Návrh na zrušenie iných úloh

Rok 1997

Uznesenie vlády Slovenskej republiky č. 254 z 8. apríla 1997 k návrhu opatrení na riešenie deficitu zahraničného obchodu 

ukladá ministrovi hospodárstva, ministrovi pôdohospodárstva 

Znenie úlohy E.10.: 
Analyzovať účinnosť mechanizmov podpory vývozu a účinnosť ochranných opatrení 

T: ročne – 31. júl

Odôvodnenie 
Úloha vznikla v apríli 1997 v súvislosti so snahou o riešenie chronického deficitu obchodnej bilancie Slovenskej republiky. Dňom vstupu do EÚ Slovenská republika prevzala pravidlá spoločnej obchodnej politiky, čím stratila suverenitu aj v oblasti rozhodovania o uplatňovaní nástrojov na ochranu obchodu. Žiadny členský štát EÚ nemôže v tejto oblasti rozhodovať samostatne. Jednotlivé prípady pri zavádzaní ochranných opatrení sú konzultované s členskými krajinami v rámci zasadnutí jednotlivých poradných výborov Európskej komisie. Nástroje na ochranu obchodu sa uplatňujú v rámci celej EÚ. V prípade, že zavádza ochranné opatrenie niektorá nečlenská krajina EÚ, toto opatrenie je zavádzané väčšinou voči EÚ ako celku. Európska komisia každoročne spracováva Správu o činnostiach Európskeho spoločenstva v oblasti antidumpingu, antisubvencií a ochranných opatreniach v príslušnom roku. Túto výročnú správu predkladá Európskemu parlamentu. Správa obsahuje stručný popis každého novootvoreného prípadu, všetky zavedené dočasné alebo definitívne opatrenia, všetky prípady, ktoré boli ukončené bez zavedenia opatrenia, stav uplatňovaných opatrení ku koncu príslušného roka a stručné zhodnotenie dosahu uplatňovania jednotlivých opatrení na obchod s tretími krajinami. Jedna kapitola je venovaná aj opatreniam, ktoré boli zavedené tretími krajinami voči EÚ. Správa je po schválení Európskym parlamentom dostupná verejnosti. Priama podpora exportu sa v rámci spoločnej obchodnej politiky považuje za nezlučiteľnú s jednotným trhom EÚ a je zakázaná. Poskytnúť štátnu pomoc na podporu exportu je možné iba v oblasti exportných úverov a to v súlade s Dohovorom OECD o smerniciach pre vládne podporované úvery.
Z uvedených dôvodov predkladáme návrh na  zrušenie úlohy.

Rok 1999

Uznesenie vlády Slovenskej republiky č. 1123 zo 16. decembra 1999 k návrhu nariadenia vlády Slovenskej republiky, ktorým sa vydáva colný sadzobník na rok 2000 

ukladá ministrovi hospodárstva 

Znenie úlohy B.6.: 
Oznamovať Ministerstvu financií SR aktualizovanú výšku colných kvót a preferenčných colných sadzieb vyplývajúcich z medzinárodných dohôd o voľnom obchode 

T: do 30. septembra každoročne

Odôvodnenie 
Vstup SR do Európskej únie dňom 1. mája 2004 znamená, že SR musí v plnom rozsahu rešpektovať pravidlá Spoločnej obchodnej politiky EÚ. Jednou zo základných podmienok vstupu SR do EÚ v rámci negociačnej kapitoly 26 (Vonkajšie vzťahy) bolo zosúladenie jej zmluvnej základe so základňou EÚ. Všetky preferenčné dohody o voľnom obchode a vytvorení colnej únie, ktoré SR ešte začiatkom tohto roka uplatňovala, prestali byť vykonávané od 1. mája 2004, pretože sú nezlučiteľné s právom Európskej únie. Tento záväzok je zakotvený v článku 6, ods. 10 Aktu o podmienkach pristúpenia SR a ďalších  štátov a o úpravách zmlúv, na ktorých je založená Európska únia. Od 1. mája 2004 sa aj SR riadi spoločným colným sadzobníkom Európskej únie. Navyše rokovania, ktoré sa týkajú preferenčných dohôd o voľnom obchode, sú v plnej kompetencii Európskej komisie a výsledky rokovaní sú zapracované do Integrovanej tarify Spoločenstva, ktorá platí pre krajiny všetky krajiny EÚ. Na základe uvedeného je predmetná úloha a jej vyhodnocovanie neaktuálne, a preto predkladáme návrh na jej zrušenie. 

Návrh na zmenu úloh

Uznesenie vlády Slovenskej republiky č. 363 z 25. apríla 2001 k analýze vývoja príčin nezamestnanosti a návrh opatrení na jej znižovanie 

ukladá podpredsedovi vlády Ivanovi Miklošovi, ministerke financií, ministrovi práce, sociálnych vecí a rodiny, ministrovi hospodárstva, ministrovi zdravotníctva, ministrovi školstva, ministrovi vnútra, ministrovi výstavby a regionálneho rozvoja a odporúča guvernérovi Národnej banky Slovenska 

Znenie úlohy B.1.: 
plniť úlohy uvedené v prílohe A tohto uznesenia v uvedených termínoch 

Znenie úlohy A.10. prílohy uznesenia: 
Predkladať na rokovanie Porady ekonomických ministrov Správu o príleve priamych zahraničných investícií (zodpovedný minister hospodárstva

T: jún 2003 a každoročne (na základe uznesenia vlády SR č. 12 z 8. januára 2003)

Odôvodnenie 
Základom pre vypracovanie správy o príleve priamych zahraničných investícií sú štatistické údaje o príleve zahraničných investícií evidované Národnou bankou Slovenska, Štatistickým úradom SR a zahraničnými inštitúciami. Keďže relevantné a konsolidované údaje, na ktorých základe možno dôsledne a komplexne analyticky vyhodnotiť úlohu priamych zahraničných investícií v ekonomike SR, sú zo strany Štatistického úradu SR, NBS a ostatných zahraničných inštitúcií monitorujúcich pohyb zahraničných investícií k dispozícii až začiatkom 3. štvrťroku kalendárneho roka, navrhujeme  
zmenu termínu predkladania „Správy o príleve priamych zahraničných investícií“ (počínajúc rokom 2005) na „október 2005 a každoročne“.

Rok 2003

Uznesenie vlády Slovenskej republiky č. 1217 zo 17. decembra 2003 k Národnej stratégii podpory investícií 

ukladá podpredsedovi vlády a ministrovi hospodárstva 

Znenie úlohy C.1.: 
v spolupráci s podpredsedom vlády a ministrom financií, predsedom Úradu pre štátnu pomoc a ministrom práce, sociálnych vecí a rodiny predložiť na rokovanie vlády návrh novelizácie zákona o investičných stimuloch a súvisiacich predpisov v zmysle príslušných odporúčaní stratégie 

T: do 30. júna 2004 (odklad termínu povolený listom podpredsedu vlády a ministra spravodlivosti SR, p. Daniela Lipšica, č. listu 20445/2004-20 z 15. júna 2004)

Odôvodnenie 
MH SR, ako gestor tejto úlohy vypracovalo nový „Návrh zákona o investičných stimuloch“, v ktorom okrem iného definovalo nové formy a postupy poskytovania investičných stimulov a v ktorom  navrhovalo aj zrušenie doteraz platného zákona 565/2001 Z. z. o investičných stimuloch. Tento materiál bol predmetom medzirezortného pripomienkového konania, v ktorého rámci zásadné pripomienky uplatnilo najmä Ministerstvo financií SR a Ministerstvo práce, sociálnych vecí a rodiny SR. Na základe vykonanej analýzy predložených pripomienok a analýzy možností podpory investícií v zmysle zákona č. 231/1999 Z. z. o štátnej pomoci v znení neskorších predpisov ako i na „Usmernenie Európskej komisie o národnej regionálnej pomoci č. 98/C 74/06“ z 10. marca 1998, ktoré je určujúce pre poskytovanie regionálnej pomoci v členských krajinách EÚ, MH SR pôvodne navrhovalo zrušenie predmetnej úlohy a zapracovalo návrh na zrušenie do predkladaného materiálu. Na základe zásadnej pripomienky MF SR k zrušeniu úlohy, MH SR prehodnotilo svoje pôvodné rozhodnutie  úlohu zrušiť a v zmysle záverov porady vedenia ministerstva, predkladá v predmetnom materiáli návrh na zmenu termínu splnenia úlohy C.1. na 30. november 2004. Schválením tohto termínu by bol pre MH SR vytvorený dostatočný časový priestor na analýzu vplyvu vstupu SR do EÚ a vplyvu zrušenia Úradu pre štátnu pomoc SR na predmetnú oblasť a jeho následné zohľadnenie v novele  zákona o investičných stimuloch.